google/wiki40b huggingface dataset:
Saksa talurahvasõda

Saksa Talurahvasõda (saksa keeles Deutscher Bauernkrieg) oli Kesk-Euroopa saksakeelseil aladel 1524–1526 toimunud laiaulatuslik rahvaülestõus. Konflikti tippajal, 1525. aasta kevadel ja suvel, osales selles ligikaudu 300 000 talupoega; kaasaegsete hinnangul oli surnud 100 000. Nagu ka eelnenenud Bundschuh-liikumine ja hussiitide sõjad, hõlmas see terve rea niihästi majanduslikke kui ka usulisi ülestõuse, milles osalesid talupojad, linnarahvas ja aadel.
Ülestõusu käigus sattusid talupojad silmitsi mitme põhimõttelise probleemiga. Nende organisatsiooni demokraatlik loomus raskendas sõjalist organiseerumist. Talupoegi häiris ka kahurväe ja ratsaväe puudumine. Paljudel neist puudus sõjaväekogemus ning neil polnud raha, et palgata palgasõdureid. Seevastu olid talupoegade vastastel kogenud väejuhid ja küllalt varandust sõja rahastamiseks. Takistustele vaatamata oli Saksa Talurahvasõda Euroopa suurim ja levinuim rahvaülestõus kuni Prantsuse revolutsioonini 1789. aastal. See haaras kaasa linnarahva, maaelanikud ja aristokraadid; selles kasutati esiletõusva protestantliku reformiliikumise retoorikat, millega talupojad püüdsid oma tegevust põhjendada. Sõda algas ülestõusudega, mis puhkesid tänapäeva Edela-Saksamaal ja Elsassis, levis sealt Kesk- ja Lõuna-Saksamaale ning tänapäeva Austria aladele. Kui ülestõus oli Saksamaal maha surutud, lahvatas see veel lühidalt mitmes Šveitsi kantonis.
Historiograafias pani Saksa Talurahvasõda aluse Friedrich Engelsi ja Karl Marxi ajaloolise materialismi kontseptsioonile. Engels kirjeldas talurahva võitluse nurjumist 1524–1526 oma töös "Talurahvasõda Saksamaal". Engels pidas ebaõnnestumise põhjuseks talupoegadele loomuomast konservatiivsust. Sellest järeldasid Marx ja Engels, et tulevast kommunistlikku revolutsiooni peab juhtima mitte talurahvas, vaid linnaproletariaat. Sellest saati on teised ajaloolased tõlgendanud Saksa Talurahvasõja majanduslikke aspekte teistmoodi. Ühiskonna- ja kultuuriloolased vaidlevad jätkuvalt ülestõusu iseloomu ja põhjuste üle: kas see kerkis esile arenevast religioossest vastasseisust, mis kuhjus Martin Lutheri ümber, püüdis jõukate talupoegadekiht taastada oma kaduvat jõulust ja õigusi, või seisid talupojad vastu moderniseeruva ja tsentraliseeruva poliitilise riigi tekkele.
Linda Saul

Linda Saul (neiupõlvenimega Saar; 17. mai 1907 Tartu – 30. märts 1997 Tallinn) oli eesti dirigent ja laulupedagoog. Ta oli Jaan ja Peeter Sauli ema.

Biograafia

Ta õppis 1927–1931 Tallinna konservatooriumis koorijuhtimist (Joosep Aaviku klassis) ja laulmist (Nikolai Sternbergi klassis). 1929–44 oli Tallinna Töölisteatri ning 1944–1948 Eesti NSV Riikliku Noorsooteatri kontsertmeister ja muusikajuht. 1944–1961 Tallinna muusikakooli ja 1950–1986 Tallinna Riikliku Konservatooriumi laulueriala õppejõud. Tema käe all õppisid teiste hulgas Margarita Voites, Paula Padrik, Taisto Noor jt.
Aastal 1944 asutas ta Eesti Raadio naisansambli, mille juhiks oli 1966. aastani.
Märjamaa Vikat

Ajalugu

Debüüthooajal õnnestus Märjamaa Vikatil osa võtta kahest turniirist. Pärast kõigest kolmekuulist treenimist osaleti kõigepealt Pärnu rannas korraldatud Eesti Rannaragbi Festivalil (18. juulil 2009), kus saavutati ülivõimas 2. koht, ning kahe kuu pärast liituti ka Eesti Meistrivõistlustega Ragbi 7s (26.09.2009) sarjaga, mis korraldati nüüdseks juba likvideeritud Haabneeme staadionil. Meistrivõistlustelt väljuti kahjuks neljandana.
Klubi võitis oma esimesed meistritiitlid 2012. hooajal. Ragbi 7 finaalis (22. septembril 2012 Märjamaal) võideti 33-7 Tallinna Sharksi (2013. aastast Tallinna Kalev) ning Ragbi XV finaalis kohtuti samuti (6. oktoobril 2013 Märjamaal) Tallinna Sharksiga, keda võideti 49 – 24.
Kahjuks 2013. aastal Ragbi 7 tiitlit kaitsta ei suudetud. Tallinnas Kalevi Keskstaadionil peetud ühepäevasel finaalturniiril võtsid esikoha Tartu Lelo (kes kombineeris oma võistkonna laenates enamus oma mängijaid Läti klubidest), teiseks jäi Tallinna Kalev, kolmanda koha pidi vastu võtma Märjamaa Vikat ning viimasele kohale jäi Narva Patriots.
2013. aastal osales Märjamaa Vikat koos Tallinna Kaleviga esimest korda Baltic Cup Rugby XV liigas. See on liiga, kus mängivad kõikide Baltimaade ja ka mõned Venemaa võistkonnad. Liiga turniiri eesmärgiks on suurendada teadlikkust ragbi kohta ja ragbist huvitatust Läänemere piirkonnas ning tugevdada ragbis riikidevahelist koostööd ja vendlust ragbimängijate hulgas. Esimeses kohtumises 25. mail 2013 Märjamaal õnnestus kodumeeskonnal Tallinna Kalevit 43-27 võita, kuid kahjuks jäi see liigas nende ainukeseks võiduks. Kohtumine Leedu klubi Geležinis Vilkasega (31. augustil 2013 Leedus) kaotati 47-7 ja kohtumine Läti klubi Ķekava NSS-iga (21. septembril 2013 Lätis) lõppes kaotusega 31-28. Üllataval kombel saavutati aga oma divisjonis teine koht.
2013. aastal otsustati esimest korda osa võtta ka ühest välismaisest turniirist – Midnight Rugby – Helsinki 10s, Soomes. Esimene osavõtt Põhjamaade ühel prestiižikamal turniiril osutus lausa niivõrd edukaks, et Märjamaa Vikat edastas kindlalt turniiri võõrustajat Helsinki Rugby Club'i ning teisi Soome ja Vene klubisid ning saavutas kokkuvõttes kolmanda koha.

Klubi struktuur

Klubi on mittetulundusühing ja on registreeritud Eesti Ragbi Liidus. Klubi koosseisus on president, nõukogu, raamatupidaja ja 4 treenerit.
Klubi küll praegu alalisi sponsoreid pole, kuid oma abikäe on ulatanud nii mõnigi ettevõtte ja eraisik, näiteks Märjamaa Gümnaasium, Fresh Meedia Group OÜ, Lemman Motors Autotöökoda, WhoCares!, Lammutusabi, Aivar Jaago, Erlend Staub, Rugby XV (USA), Lusum (UK) ja paljud teised .

Staadion

Märjamaa Vikat peab kodumänge Märjamaa Gümnaasiumi staadionil, mis mahutab kuni 1500 pealtvaatajat. Kuivõrd staadion ei vasta IRB/FIRA-AER (Rugby Europe) nõuetele, peavad märjamaalased kasutama rahvusvahelisteks kohtumisteks muid mängupaikasid (nt Tallinna Kalevi Keskstaadioni või reisima spetsiaalselt selle tarbeks välismaale).
Orioni haru

Orioni haru, ka Kohalik Haru, (inglise keeles Orion Arm, Local Arm) on galaktiline haru Linnutee galaktikas, milles paikneb meie Päikesesüsteem.
Orioni haru sai oma nime Orioni tähtkuju järgi. Haru on pikkusega umbes 10 000 valgusaastat ja paksusega umbes 3500 valgusaastat. Asub Linnutee kahe suurema haru  – Amburi ja Perseuse – vahel. 
Orioni harus paikneb Päikesesüsteem tähtedevahelises keskkonnas hõrendatud kuuma gaasi piirkonnas, mida nimetatakse Kohalikuks Mulliks, jäädes umbes 8000 parseki kaugusele Linnutee galaktika keskmest (kiloparsekilise raadiusega Linnutee keskosa).
Spatsialisatsioon

Spatsialisatsioon ehk ruumindamine on muusikas heli jaotumine ruumis.
Mõistet kasutatakse elektroonilise muusika kontekstis ja see on kujunenud üheks muusikaliseks parameetriks.
Põlva kirikumõis

Põlva kirikumõis (saksa keeles Pastorat Pölwe) oli kirikumõis Põlva kihelkonnas Võrumaal.
Caspar Matthias Rodde

Caspar Matthias Rodde (28. juuni 1689 Narva – 9. juuni 1743 Narva) oli Eesti vaimulik.
Rodde õppis Narva toomkoolis. Aastal 1708 küüditati ta koos teiste Narva kodanikega Vologdasse. Aastal 1711 oli ta Moskvas, aasta 1716 alguses ta vabastati. Usuteadust õppis ta (immatrikuleeriti 25. augustil 1716, oli kohal veel juulis 1719) Halle Ülikoolis. Ordineeriti aastal 1719 Magdeburgis vaimulikuks.
Ta oli aastal 1719 Magdeburgis Vene kindral Adam von Weide koduvaimulikuks. Aastatel 1720–1723 oli ta Narva Johannese koguduse adjunktõpetaja, aastatel 1723–1743 oli ta sama koguduse õpetaja. Ta oli ka Narva linnakooli Vana Testamendi keelte heebrea ja kaldea keele õpetajana. Kultuurilises tegevuses oli ta August Hermann Francke Venemaa poliitika aktiivne teostaja, tema kirju on säilinud Francke asutuse pearaamatukogu käsikirjade kogus. Teda on oma sõbraks nimetanud Sangaste Püha Andrease koguduse õpetaja Chilian Rauschert, kes kinkis talle aastal 1714 Moskvas Heinrich Stahli postill. Tema suur raamatukogu läks aastal 1744 Peterburis oksjonile, kus ostis raamatuid hilisem Narva Johannese koguduse õpetaja Johann Heinrich Lange.
Rodde tõlkis pietistide töid vene keelde, ka August Hermann Francke traktaadi Kristliku õpetuse algusest. See trükiti esimest korda Narvas, kordustrükk aga Halles. Tõlkis ristimise traktaadi vene keelde ja saatis selle Hallesse. Katariina I tegi talle ülesandeks välja selgitada erinevused lääne kiriku ja kreeka (õigeusu) kiriku vahel.
Kenneth Branagh

Isiklik elu

Branagh oli aastatel 1989–1995 abielus näitleja Emma Thompsoniga. Pärast lahutust oli tal mitu aastat suhe Helena Bonham Carteriga. 2003. aastal abiellus ta Lindsay Brunnockiga, kellega tutvus Bonham Carteri kaudu 1997. aastal.
Romeno

Geograafia

2004. aasta 31. detsembri seisuga elas seal 1315 inimest ja valla pindala on 9,1 km².
Romeno külgneb järgmiste valdadega: Amblar-Don, Cavareno, Predaia, Dambel, Sanzeno ja Sarnonico.

Frazioni

Romeno vallas on frazioni (alljaotused, peamiselt külad ja asundused) Malgolo ja Salter.
Kastani tänav (Paide)

Kastani tänav on tänav Paides.
Kastani tänav on umbes 470 meetrit pikk.
Tänav kujutab endast Jaama tänava jätku, mis pärast Ruubassaare teega ristumist saab Kastani tänavaks. Tänav suundub paralleelselt Uue tänavaga ja pärast ristumist Raudtee tänavaga ka Peetri tänavaga loodesse, kus ristub Kooli tänavaga ja lõpeb.
Järvepall

Järvepall on rohevetika Aegagropila linnaei kerajas kogumik, mille läbimõõt on kuni 20 cm. Järvepalli leidub Eestis harva, näiteks Õisu järves, Viljandi järves ja Uljaste järves.
Gaasgangreen

Gaasgangreen ehk gaasödeem ehk gaasflegmoon ehk anaeroobne gangreen ehk gaasroiskkärbus ehk roiskgangreen on anaeroobse bakteri (tavaliselt Clostridium perfringens) põhjustatud haavanakkus.
Gaasgangreen on eluohtlik haigus, mis nõuab viivitamatut arstiabi.

Teke

Mullas ja tänavatolmus eostena leiduvad bakterid ohustavad eeskätt mullaga saastunud haavu, milles on haavataskuid ja kärbunud koega piirkondi ning halva verevarustusega kudesid ning millele pole tehtud esmast kirurgilist töötlust. Haigustekitaja omandab kergesti nakatumisvõime, eritades gaasilisi ja kudesid lahustavaid eksotoksiine, mis soodustavad nakkuse kiiret levikut.
90% juhtudest on haigustekitajaks Clostridium perfringens. Teiste haigustekitajate seas on sagedasemad teised klostriidid Clostridium septicum, Clostridium histolyticum, Clostridium novyi, Clostridium fallax, Clostridium bifermentans ja Clostridium sordellii.

Haiguspilt

Kuus tundi pärast seda, kui pisik on omandanud nakatamisvõime, tekivad haigel üldise seisundi häired tahhükardia ja palavikuga. Nahk on hallikassinine. Haav on väga valulik, haava ääred on kahvatud, tursunud, elutud, haava põhi on kuiv. Haavast paistvad lihased meenutavad värvuselt keedetud liha. Kui haavale vajutada, eralduvad ebameeldiva imala kõdunemislõhnaga gaasimullid. Katsumisel tekib krudisemine. Haige seisund halveneb kiiresti, saabub šokk.

Tüsistused

Et haigustekitajad eritavad hemolüsiine, võivad tüsistustena tekkida hemolüütiline aneemia ja neerupuudulikkus.

Ravi

Tehakse naha, lihaste ja katete lõikeid, eemaldades kärbunud koed ja nekroosikahtlusega piirkonnad. Korraldatakse mäda väljavool haavast. Haava puhastatakse vesinikülihapendi ja antibiootikumidega. Haav jäetakse lahtiseks. Jäsemele antakse absoluutne rahu. Manustatakse penitsilliini kuni 20–40 mln ühikut ööpäevas (2–3 korda päevas veenisiseselt)  10–14 päeva jooksul, tetratsükliini. Gangreenivastane seerum ja anatoksiin on gaasgangreeni ravis ja profülaktikas ebatõhusad. Tõhus on hüperbaariline oksügenatsioon, kuid ei ole välistatud nakkuskolde kirurgiline eemaldamine haavast (selle näidustused on gaasgangreeni kliinilised tunnused koos mikroskoopilise klostriidide leiuga haavast.  Mürgistuse kiire edenemise korral on vajalik jäseme giljotiinamputatsioon.

Profülaktika

Profülaktika seisneb kõikide saastunud haavade õigeaegses kvalifitseeritud esmases kirurgilises töötlemises.
Leedu litt

Litt (leedu litas) oli Leedu rahaühik aastatel 1922–1940 ja 1993–2014. 1. jaanuaril 2015 võttis Leedu riikliku maksevahendina kasutusele euro.
1 litt jagunes 100 sendiks (centas).
Valuutatähis standardi ISO-4217 järgi on LTL. Lühend on Lt ja see kirjutati summa ette.
Litt oli kasutusel 1922–1940 ja võeti uuesti kasutusele 25. juunil 1993 ajutise raha talonase asemele kursiga 1 litt = 100 talonast.
Käibel olid 10-, 20-, 50-, 100-, 200- ja 500-litised rahatähed ning 1-, 2-, 5-, 10-, 20- ja 50-sendised ning 1-, 2- ja 5-litised mündid.
Litil oli alates 2002. aastast fikseeritud kurss euroga: 1 litt maksis 0,28962 eurot ehk 4,53157 Eesti krooni.
Borromeo saared

Borromeo saared (itaalia Isole Borromee) on saarestik Itaalias Lago Maggiores. 
Saarte pindala on 18–20 ha.
Saared on nime saanud järve patrooni kardinal Carlo Borromeo järgi. Saarte omanik on Borromeo suguvõsa.
Isola Bella saarel, mis on nime saanud Borromeo krahvinna Isabella järgi, asub 17. sajandist pärinev uhke Palazzo Borromeo loss ning purskkaevude, skulptuuride ja grottidega aed, mis hõlmab terve saare. 
Isola Madre saarel asub inglise stiilis botaanikaaed; saar on neljast Borromeo saarest suurim. Isola Madre on asustamata.
San Giovanni saarel, mis on saarestiku väikseim, asub dirigent Arturo Toscaninile kuulunud villa.
Isole dei Pescatori ehk Isola Superiore saarel asub väike kalurikülake.
Systembolaget

Systembolaget on Rootsi riiklik alkoholimonopol. See on ainuke kauplusekett, mis müüb Rootsis 3,5-protsendilisest kangemat õlut, veini ja destilleeritud alkohoolseid jooke.
Systembolaget asutati 1955. aastal. Ketti kuulub üle 400 kaupluse.
Systembolageti president on Cecilia Schelin Seidegård (2008–) ja tegevdirektor Magdalena Gerger (2009–).
Jakuudikeelne Vikipeedia

Jakuudikeelne Vikipeedia (jakuudi keeles Сахалыы Бикипиэдьийэ) on Vikipeedia jakuudikeelne versioon, mis loodi 26. mail 2008. 
Jakuudikeelne Vikipeedia on artiklite arvult 138. kohal.
Seisuga 1. september 2019 on selles 12 045 artiklit. Keeleversiooni arengutaset iseloomustav parameeter sügavus on 51 (näiteks eestikeelses versioonis on see 22 ja ingliskeelses koguni 971). 
Administraatoreid on neli, aktiivseid kaastöölisi 37. Jakuudikeelse Vikipeedia versiooni looja, administraator ja bürokraat on Nikolai Pavlov.
Aposterioorne teadmine

Aposterioorne teadmine ehk empiiriline teadmine on teadmine, mille õigustus sõltub meeltekogemusest (või üldisemalt kogemusest) saadud tõenditest ehk mille õigustus saab olla ainult aposterioorne õigustus.
Aposterioorset teadmist vastandatakse aprioorsele teadmisele, mida pole tarvis meeltekogemuse põhjal tõendada.

Aposterioorsed paratamatud tõed

Saul Kripke väidab raamatus "Nimetamine ja paratamatus", et on paratamatult tõeseid propositsioone, mida on võimalik teada ainult aposterioorselt, näiteks "Õhtutäht on Koidutäht". Oponendid on väitnud, et sellised samasusväited ei ole paratamatult tõesed.
Globaalne ümberorienteerumine

Globaalne ümberorienteerumine ehk globaalne relokaliseerumine (inglise global relocalisation) on kogukonna tasandil asetleidev praktiline vastus maailma valitsuste võimetusele reageerida mõjusalt kriitilistele ressursi- ja sotsiaalsetele probleemidele.
Hrušaŭka metroojaam

Hrušaŭka metroojaam (vene keeles Грушевка (Gruševka metroojaam), valgevene Грушаўка (transkribeerituna Grušavka metroojaam)) on üks Minski metroo jaamadest Maskoŭskaja liinil Maskoŭski rajoonis Hrušaŭka linnaosas.
Jaam avati 6. novembril 2012, ehkki metrooliiklus hakkas toimima alles järgmisel päeval. See asub Instytut kultury metroojaamast 1400 meetri kaugusel. Jaam rajati meeter maad kõrgemale kui algses projektis ette nähtud; nii langes ära vajadus jaamale eskalaator rajada. Jaamas on invaliididele mõeldud lift.
Jaama kujundas valgevene kunstnik Maksim Piatrul. Jaam ise on kasutusel näitusesaalina, kus traditsiooniliste paikade  (galeriid, muuseumid, kunstisaalid) kõrval võiks olla esindatud uuem visuaalne kunst. Jaam ise on mõeldud kujutama külaaeda. Värvidest on seal kasutusel roheline ja kuldne, selle sümboliks on aga Piatruli loodud pirnikujuline skulptuur.
Lüüdia Vallimäe-Mark

Elukäik

Lüüdia Vallimäe-Mark sündis keeleteadlase Julius Margi ning skulptor Kristine Mei ühena neljast tütrest. Kunstihariduse omandas ta aastatel 1943–1949 Kõrgemas Kunstikoolis Pallas ja Tartu Riiklikus Kunstiinstituudis. Pärast lõpetamist asus Vallimäe-Mark tööle Tartu Ülikooli laborandina. Aastatel 1952–1954 töötas ta Kunstifondi Tartu töökojas, aastatel 1953–1973 Eesti Riiklikus Kirjastuses mittekoosseisulise kunstnikuna.
Lüüdia Vallimäe-Mark suhtles tihedalt oma õpingukaaslastega, kellest nimekaim oli Ülo Sooster. 
Ta kuulus 1960. aasta rühmitisse, kes manifesteerisid oma modernistlikul kunstikeelel põhinevat loomingut legendaarsel Tartu 8. Keskkooli näitusel.

Looming

Lüüdia Vallimäe-Margi loomingu kaalukama osa moodustavad portreed. Ta on viljelenud ka akti- ja maastikumaali, figuraalkompositsiooni, linnavaadet ning hilisemal loomeperioodil abstraktsioone ja sürrealismisugemetega maale. Mitmed kriitikud on Vallimäe-Margi maalilaadi kirjeldades tõmmanud paralleele renessansiaja kunstnike värviharmoonia ning tehnilise virtuooslikkusega. Hinnatud on tema tundlikku koloriiditaju ja maalipeenust. Vallimäe-Margi varasematele teostele on iseloomulikud realistlik käsitluslaad ja peen pintslikiri. 1950. aastate keskpaigast on maalid dekoratiivsemad, tajutav on tugev joonistuslik alge ja nüansseeritud koloriit. 
Lüüdia Vallimäe-Margi loomingu silmapaistva osa moodustavad lasteraamatute illustratsioonid, milles samuti avaldub kunstniku lüüriline maailmataju ja varjundirikas värvikäsitlus — pildid vendade Grimmide "Lumeeidele", Ellen Niidu "Midrimaale", Friedrich Reinhold Kreutzwaldi "Kullaketrajatele", Jakob Kunderi raamatule "Suur Peeter ja Väike Peeter" on olnud unustamatuteks kaaslasteks mitme põlvkonna lastele. 
Vallimäe-Mark hakkas näitustel esinema 1956. aastast, tema isikunäitused on olnud Tartu Kunstimuuseumis 1976. ja 1985. aastal, Tartu Küü galeriis 1993. ja 1995. aastal.
Vallimäe-Mark oli alates 1957. aastast Eesti NSV Kunstnike Liidu liige. Kunstiühingu Pallas liige.

Isiklikku

Lüüda Vallimäe-Margi isa oli keeleteadlane Julius Mark ning ema skulptor Kristine Mei. Tema emapoolsed tädid olid kunstnikud Natalie Mei ja Lydia Starkopf-Mei.
Letheobia

Levila

Need maod elavad Aafrikas.
Sirkka-Liisa Kivine

Isiklikku

Tema onu on endine kergejõustiklane ja spordiajakirjanik Paavo Kivine.
Kaziany

Ajalugu

Kazianyt mainitakse esimest korda aastal 1504. Aastal 1514 sai sellest Zenowiczite valdus. Seoses administratiiv-territoriaalse reformiga hakkas asula kuuluma Vilniuse vojevoodkonda ja Brasłaŭ maakonda. XVII sajandil läks küla Pacide valdusesse. Aastal 1686 andis F.J.Pac osa maadest Vilniuse benediktlaste käsutusse; need rajasid saadud maadele kreekakatoliku kiriku. Aastal 1690 kuulus Pacidele Kazianys 40 suitsu, benediktlastele aga 38.
XVIII sajandi lõpus läks Kaziany (asulast oli vahepeal saanud alev) Manuzide valdusesse. Poola jagamisel läks Kaziany aastal 1795 Venemaa koosseisu. Aastal 1823 sai Kazianyst Platerite valdus. Aastal 1918 nimetati Kaziany ajutiselt ümber Romanovo-Nikolskojeks.
Pärast Esimest maailmasõda kuulus Kaziany Poola koosseisu. 1939. aastast kuulus asula Nõukogude Liitu, ühtlasi kaotas Kaziany alevi staatuse. Teise maailmasõja ajal, 7. novembril 1942 ründasid asulas paiknenud saksa garnisoni leedu ja valgevene rahvusest partisanid, tapeti 150, vangi võeti 18 sõdurit. Kuni aastani 2003 oli Kaziany samanimelise külanõukogu keskuseks.
Valeri Saar

Valeri Saar (sündinud 28. juunil 1955 Valgas) on Eesti sõjaväelane.
Ta on lõpetanud Žitomiri kõrgema õhukaitse raadioelektroonika sõjakooli, Harkivi õhukaitse akadeemia akadeemilised kursused, Bundeswehri staabi- ja juhtimisakadeemia Saksamaal ning kursused NATO kaitsekolledžis ja Balti kaitsekolledžis.
Abara tänav

Abara tänav on tänav Tallinnas Haabersti linnaosas Vismeistri asumis. 
Tänav ulatub Jõeküla tänavast Jõeoti tänavani ja on umbes 300 meetrit pikk.
Tänava nime määras Tallinna Linnavalitsus määrusega nr 103 19. septembrist 2001. Tänav on saanud nime kalastusvahendi abara järgi.
Tänavale on ette nähtud 60 eramut.
Raplamaa vapp

Raplamaa vapp on Eestis asuva Rapla maakonna vapp.
Vapp on registreeritud 7. novembril 1996.

Vapi kirjeldus

Hõbedase ristiga neljaks jaotatud kilbi esimene ja neljas väli on punane, teine väli kuldne ja kolmas väli sinine.

Põhjendus

Värvid on võetud Raplamaad ümbritsevate maakondade vapi taustavärvidest. Harjumaa-punane, Järvamaa-sinine, Pärnumaa-kollane ja Läänemaa ka punane.
Gleichen

Paiknemine

Gleicheni vald paikneb Göttingenist kagus, Duderstadtist lääneedelas ja Heilbad Heiligenstadtist põhjaloodes. Garte jõgi voolab läbi mitme küla vallas, nagu ka väike Wendebachi oja, mille on varjutanud Wendebachi veehoidla. Mõlemad on Leine parempoolsed lisajõed.
Valla keskel on Die Gleichen, paar küngast, 430 m kõrged, mis kerkivad Appenrode, Bettenrode ja Gelliehauseni vahel. Mõlema künka otsas on kunagi olnud lossid, mille varemed on veel näha.

Kultuurilised ressursid ja vaatamisväärsused

Akademie Waldschloesschen asub Reinhauseni ja Bremke vahel. Bremkes on Waldbühne vabaõhulava, kus aastast 1949 on esitatud näidenditena muinasjutte.
NLKP 27. kongress

NLKP 27. kongress toimus Moskvas 1986. aasta 25. veebruarist kuni 6. märtsini.
NLKP Keskkomitee aruandekõnega ja kõnega partei ülesannetest esines Nõukogude Liidu Kommunistliku Partei peasekretär Mihhail Gorbatšov.
Aruandekõne pidas NLKP Keskrevisjonikomisjoni esimees Gennadi Sizov.
Ettekande Nõukogude Liidu majandusliku ja sotsiaalse arengu põhisuundadest aastatel 1986–1990 ja perspektiivis kuni 2000. aastani pidas NSV Liidu Ministrite Nõukogu esimees Nikolai Rõžkov.
Kongress valis NLKP Keskkomitee ja NLKP Keskrevisjonikomisjoni uued koosseisud.
Noorte Spordiliit

Noorte Spordiliit oli 1936-1940 tegutsenud spordiliit. Liidu juhataja oli Gustav Kalkun.
Liit asutati 1. juunil 1936.